**MLL:n Pudasjärven yhdistyksen toimintakertomus vuodelta 2019**

**Hallinto ja henkilöstö**

Yhdistyksen kevätkokous pidettiin 9.4.2019 Halla Cafessa ja syyskokous 28.11.2019 kaupungintalolla. Muuten hallitus on kokoontunut 6 kertaa hallituksen jäsenten luona. Hallituksen jäsenillä on WhatsApp-ryhmä käytössä, mikä helpottaa viestintää hallituksen jäsenten kesken.

**Vastuuhenkilöt**

Yhdistyksen hallitukseen kuuluu 11 henkilöä ja osalla hallituksen jäsenistä on oma vastuutehtävänsä.

Postin vastaanotto ja viestintä Hely Forsberg-Moilanen

Jäsenvastaava Sirpa Nurmela

Tukioppilasvastaava Jonna Puhakka

Keräysvastaava Soile Graber

Tuotevastaava Jonna Puhakka

Nettivastaava Veera Ivola

**Jäsentoiminta**

V. 2019 yhdistyksellä oli jäseniä n. 70. Järjestämissämme avoimissa yleisötapahtumissa on jaettu tietoa yhdistyksen toiminnasta ja jäsenyydestä. Lisäksi yhdistys on ollut melko näkyvästi esillä paikallislehdissä, josta yhdistyksen toiminnasta on voinut lukea. Yhdistyksen netti- ja FB-sivut toimivat ja saavuttavat jäseniä ja muita ihmisiä hyvin.

**Vapaaehtoistoiminta**

Tukioppilastoiminta toimii yläkoulussa ja lukiossa. Tukioppilaat järjestävät aika ajoittain teemapäiviä koulussa. Tukioppilailta saimme apua tapahtumissamme mm. Lasten venetsialaisissa, Lapsimessuilla ja Lapset ensin -lipaskeräyksessä.

Yhdistyksen tapahtumissa on ollut myös muita vapaaehtoisia toimijoita apuna.

**Avustukset ja lahjoitukset**

Yhdistyksen tapana on ollut avustaa erityistilanteissa olleita lapsiperheitä tarpeen mukaan. Vuonna 2019 yhdistys avusti yhtä perhettä.

Yhdistys on avustanut tukioppilaiden toimintaa.

Keväällä 2019 muistettiin koulunsa päättäviä tukioppilastoiminnan puheenjohtajia rahastipendeillä. Kesällä yhdistys työllisti Osuuspankin avustuksella kaksi nuorta kesätyöntekijää. Yhdistys oli mukana mahdollistamassa Hirsikampuksen Vanhempaintoimikunnan järjestämää Jari Sinkkosen luentoiltaa.

Yhdistys osallistui 11. kerran yhdessä LähiTapiolan kanssa Joulupuu-keräykseen, jossa toimitettiin joulupaketteja apua tarvitsevien perheiden lapsille. Lahjan saajia oli noin 150. Määrä on lisääntynyt vuosittain. Pudasjärven kaupunki oli jälleen merkittävä lahjoittaja keräyksessä. Yhdistys osallistui myös Hyvä joulumieli –kampanjaan, jossa yhdistyksen nimissä jaettiin 20 ostolahjakorttia paikallisille vähävaraisille lapsiperheille.

Yhdistys sai Pudasjärven kaupungilta toimintatukea. Toimintatukiavustus käytettiin lasten teatteriesitykseen ja lasten venetsialaisten kahviokuluihin. Lasten venetsialaisten kävijämäärä oli 210 ja Lapsimessuilla kävi myös noin 250 henkilöä. Yleisöä teatteriesityksessä oli n.80. Lisäksi yhdistys sai STEA:lta toiminta-avustusta. Tätä rahaa käytettiin kesällä toteutetun leikkipuistotoiminnan tarvikkeisiin ja lapsimessujen esiintyjäkuluihin. Molemmista saaduista toiminta-avustuksista on tehty selvitykset avustusta maksaneille tahoille.

Yhdistys tuki Oulunkaaren perhetyön puurojuhlatapahtumaa lapsille jaetuilla joulupussukoilla.

**Varainhankinta**

Yhdistys hankki varoja pullopanttikuittikeräyksellä, jonka viisivuotinen lupa-aika alkoi kesäkuussa -17, jäsenmaksuilla, Lasten venetsialaisilla ja Lapsimessuilla.

**Tapahtumat ja toiminnat**

Yhdistys oli 23. tammikuuta Suomen Luisteluliiton Ice Skating Tour –tapahtumassa apuna iltatapahtuman järjestämisessä. Yhdistys järjesti helmikuussa lastenteatteriesityksen Lakarin koululla. 21.3.19 yhdistys järjesti Isä – lapsi –tapahtuman Rajamaanrannassa. OP:n tuella palkatut kesätyöntekijät järjestivät kahden viikon ajan ohjatun leikkipuistokiertueen Lakarin koulun pihalla. Yhdistys osallistui 3.8. Popeda Pudiksella -tapahtuman päivällä toteutettuun perhetapahtumaan omalla kojullaan teettäen kasvomaalauksen ja onnenpyörän pyörityksen yhteydessä kyselyn toiminnastaan ja toiveista. Elokuun viimeisenä lauantaina järjestettiin lasten venetsialaiset Jyrkkäkoskella. Lapsimessut järjestettiin 16. marraskuuta 4. kertaa Tuomas Sammelvuo –salilla. Joulukuussa toteutettiin Joulupuu-keräys.